CPF คาดรายได้ปี 60 โตเกิน 10% หลังเข้าซื้อกิจการ Bellisio
CPF คาดรายได้ปี 60 โตเกิน 10%-EBITDA โตกว่า 9% หลังเข้าซื้อกิจการ Bellisio เล็งซื้อกิจการอาหารในสหรัฐฯ เพิ่ม
23 ธ.ค. 2559

บริษัทเจริญโภคภัณฑ์อาหาร จำกัด (มหาชน) หรือ CPF ระบุว่า บริษัทคาดรายได้ปี 60 อยู่ที่ราว 5 แสนล้านบาท เติบโตไม่น้อยกว่า 10% จากปีนี้ที่คาดว่าจะทำได้โตกว่าเป้าหมาย ขณะที่คาดอัตรากำไรก่อนดอกเบี้ยจ่าย,ภาษี,ค่าเสื่อม และค่าตัดจำหน่าย (EBITDA Margin) ปีหน้าจะดีกว่าระดับ 9% ในปีนี้ หลังเข้าซื้อกิจการ Bellisio Foods Inc. (Bellisio) ซึ่งทำธุรกิจอาหารแช่แข็งพร้อมรับประทานในสหรัฐฯ มูลค่า 1.075 พันล้านเหรียญสหรัฐ และยังมองมีโอกาสเข้าซื้อกิจการธุรกิจอาหารในสหรัฐฯ อีกในปีหน้าด้วย โดยตั้งเป้าหมายจะเพิ่มสัดส่วนธุรกิจอาหารเป็น 25% ในปี 63 จากระดับ 17% ในปี 60
ขณะที่ตั้งงบลงทุนปี 60 ที่ระดับ 2 หมื่นล้านบาท เพื่อขยายธุรกิจเดิม โดยไม่นับรวมการเข้าซื้อกิจการ พร้อมยืนยันว่าบริษัทไม่มีความจำเป็นต้องเพิ่มทุน แม้จะมีการซื้อกิจการเพิ่มเติมอีก เนื่องจากยังมีกระแสเงินสดจาก EBITDA และมีหนี้สินต่อทุน (D/E) ในระดับต่ำ